**Изх. № КО-04-01-54**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**Екатерина Захариева - заместник министър-председател по правосъдната реформа и министър на външните работи**

**Относно:** Проект на Постановление за изменение и допълнение на Наредбата за административното обслужване относно регламентиране на приемното време за граждани в рамките на работното време на консулските служби

**Уважаеми господин министър-председател,**

**Уважаеми госпожи и господа министри,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане и приемане проект на Постановление за изменение и допълнение на Наредбата за административното обслужване.

Предложеното изменение и допълнение на Наредбата за административното обслужване се извършва поради обстоятелството, че дипломатическите и консулските представителства на Република България в чужбина се явяват част от специализираната администрация, действаща извън територията на страната. Работата на тази част от специализираната администрация не попада в обхвата на глава IІ от Наредбата за административното обслужване, в частност - чл. 8, ал. 1 от Наредбата, където се посочва, че разпоредбите на Наредбата се отнасят за звената за административно обслужване, които представляват част от общата администрация и се намират на територията на Република България.

С предлаганите промени се дава възможност за бързо и адекватно реагиране в случаите на нужда от прием и обработка на повишено количество заявления за получаване на консулски, административни и визови услуги. С включването на промените в нормативен акт от специализирано естество по изричен начин се уточнява приложението на разпоредбите, имащи отношение към определянето на работното и приемното време на дипломатическите и консулските представителства. С предложения текст по ясен начин се разписва възможността на ръководителите на задграничните представителства на Република България да определят, въз основа на указания на министъра на външните работи, часовете за приемно време на граждани в рамките на работното време на консулските служби в приемащата държава и по този начин да отговорят без забавяне на потребностите на нашите сънародници зад граница.

Големият брой на българските граждани, живеещи в чужбина, около 2 милиона души предопределя значителната натовареност на консулските служби, свързана с административното обслужване. През последните години се увеличи и броя на видовете консулски и административни услуги, извършвани в задграничните представителства на Република България. Същевременно щатната численост на служителите на Министерство на външните работи почти не е променяна през последните 30 години. Увеличаването на броя на потребители на административни услуги е свързано не само с броя на българските граждани в чужбина, но и с наличието на исторически български общности в редица трети страни. Значителен е интересът към придобиване на българско гражданство от страна на техни представители, което също увеличава броя на административно обслужваните лица в някои български дипломатически мисии, а от друга страна обемът на извършваните консулски услуги е свързан и със специфичните особености на визовия режим между ЕС и съответната държава.

Водещо основание за нуждата от изменение и допълнение на Наредбата за административното обслужване са специфичните условия, в които действат дипломатическите и консулски представителства на Република България и според които особености следва да се определят часовете за приемно време за граждани, в рамките на работното време на консулските служби в приемащата държава. Нужно е също така да се има предвид, че за пълноценното изпълнение на възложените специфични консулски функции се отчитат разпоредбите на чл. 5 от Виенската конвенция за консулските отношения, чл. 3 от Виенската конвенция за дипломатическите отношения, както и други многостранни международни договори, а също така и действащите двустранни консулски конвенции, по които Република България е страна.

От съществено практическо значение при определяне на часовете за приемно време за граждани, в рамките на работното време на консулските служби в приемащата държава, се явяват съществуващите налични ограничения по отношение на числеността на персонала, технологичното и информационно осигуряване на дейността, както и предоставения бюджет. Тези обстоятелства определят рамката за ефективно функциониране и поддържане на необходимото ниво и качеството на предоставяните административни и консулски услуги зад граница. Необходимо е да се прилага максимално гъвкав подход, за да може да се реагира адекватно на измененията на средата, свързани с обема на извършваната дейност. Същевременно трябва да се отчита спецификата, свързана с политическата обстановка, социално-икономическите и други фактори, които формират контингента от граждани на приемащата държава и/или български граждани, получаващи консулско обслужване. В редица държави извън ЕС, наличието на български исторически общности е предпоставка за увеличен обем на консулските услуги. Сред повечето от тях от години съществува повишен интерес към придобиването на българско гражданство.

Спецификата на консулското обслужване на гражданите като цяло предполага разделянето на дейностите, свързани с него на първоначални и последващи. Първоначалните дейности обхващат непосредствено работата с гражданите „на гише“, приемането на съответните документи и регистрирането им. Последващите дейности са свързани с тяхната обработката, въвеждането на данни, извършването на заверки, и издаване на съответните документи. За осъществяването на всичките тези дейности е необходимо съответното технологично време. Те обаче се извършват от същите служители в консулските служби, които извършват и първоначалните дейности по обслужване на гражданите. Поради тази причина в повечето случаи е невъзможно първоначалните и последващите дейности да бъдат осъществявани паралелно по едно и също време.

Следва да се има предвид, че в голяма част от дипломатическите представителства на Република България, дипломатите които изпълняват функциите на завеждащ „Консулска служба” (ЗКС), също покриват политическа секция, и освен това са и материално-отговорно лице (МОЛ), като на някои места са и временно управляващи дипломатическото представителство. Също така, в рамките на работното време на приемащата държава, консулското длъжностно лице извършва посещения в арести и затвори, болнични и психиатрични заведения, присъства на съдебни заседания, среща се с близки на задържани български граждани и т. н. При изпълнение на тези задължения е нужно да се намери баланс между интересите на гражданите посещаващи консулска служба за консулски и визови услуги и защитата на правата на български граждани в ситуации, при които е нужна спешна консулска закрила и съдействие извън помещенията на консулската служба.

От страна на дирекция „Консулски отношения“ на МВнР беше направено сравнително проучване относно практиката по отношение на работното и приемното време на консулските служби на страните от ЕС. На базата на извършено проучване от 22-те дипломатически представителства на Република България, находящи в страните-членки на ЕС, беше получена информация от 19 страни-членки на ЕС. В проучването не бяха включени Малта, Люксембург, Литва, Латвия и Естония, които имат силно ограничен брой дипломатически и консулски представителства зад граница. Проучването показа, че в нито една от 19-те страни-членки на ЕС работното време на консулските служби на съответната държава не съвпада изцяло с приемното време за граждани. При по-голямата част от държавите приемното време е от 2 до 4 часа, като част от консулските служби на ДЧ на ЕС приемат граждани само в определени дни от седмицата. Съществува като практика приемното време да бъде в повече часове в някои от приемните дни, като те се разпределят между първата и втората половина на работното време. Разпространена практика е и задължителното предварително записване на гражданите за прием в определен ден. Проучването показва, че при определяне на продължителността на приемното време на консулските служби се вземат предвид спецификата на приемащата държава, вида на най-често искани консулски услуги, наличието на визов режим, сезонната натовареност, броят на гражданите на изпращащата държава на територията на приемащата държава или наличието на историческа диаспора. В повечето от държавите приемното време на консулските служби се определя от ръководителя на съответното задгранично представителство. Следва да се посочи, че в ЕС няма унифицирани норми или директиви, регламентиращи работното и приемното време на дипломатическите и консулски представителства.

Следва да се има предвид, че от страна на МВнР се прилагат всички възможни най-добри практики за предоставяне на допълнително/разширено количество консулски услуги. В тази насока за обезпечаване дейността на консулските служби през активния туристически сезон се извършва краткосрочно командироване на служители от МВнР в помощ на консулските служби, преминава се към удължено приемно време на консулските служби, и също така се провеждат изнесени консулски дни на територията на консулския окръг.

С оглед изложеното и нуждата от изясняване на приложението на разпоредбите на Наредбата за административното обслужване, относно дейността по предоставяне на консулски услуги от дипломатическите и консулските представителства на Република България в чужбина, като част от специализираната администрация, предлагаме в допълнителните разпоредби на цитираната Наредба да бъде изрично уточнено, че на ръководителите на дипломатическите и консулски представителства на Република България се предоставя възможността да определят приемното време за граждани, в рамките на работното време на консулските служби, отчитайки указанията на министъра на външните работи и необходимостта от пълноценно изпълнение на специфичните консулски функции.

С предложената редакция се дава възможност приемното време на консулските служби да се определя, като бъде съответно увеличавано/намалявано, отчитайки спецификите на работа и функциите на съответното дипломатическо/консулско представителство, спецификите на съответната държава (консулски окръг), кадрово осигуряване (командировани служители по служебно или трудово правоотношение, наети местни лица български граждани и други местни лица, вкл. на половин работен ден), въпроси на сигурността, специфика на пътникопотока и търсените услуги, както и сезонни колебания и натоварване.

Проектът на Постановление не е свързан с изпълнение на актове на Европейския съюз, поради което не се прилага справка за съответствие с европейското право.

Проектът на Постановление е публикуван на официалната интернет-страница на Министерството на външните работи и на Портала на Министерския съвет за обществени консултации, съгласно разпоредбата чл. 26, ал. 2 от Закона за нормативните актове.

В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на Постановление.

**Уважаеми господин министър-председател,**

**Уважаеми госпожи и господа министри,**

С оглед на гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да обсъди и приеме представения проект на Постановление за изменение и допълнение на Наредбата за административното обслужване.

***Приложения:***

1. Проект на Постановление за изменение и допълнение
2. Утвърдена финансова обосновка;
3. Справка за получените съгласувателни становища;
4. Одобрена частична предварителна оценка на въздействието;
5. Проект на съобщение за СМО.

София, 2018 г.

**С уважение,**

**Екатерина Захариева**